
ADÂNCI, TOT MAI ADÂNCI, TUNELURILE 


Dark, Dark Were 
the Tunnels 


(Originally published in „Vertex” Dec. 1973) 


Traducerea: Antuza Genescu 


Lui Greel îi era frică. 
Stătea în bezna caldă şi deasă de după cotitură, cu trupul 
firav lipit de bara stranie de metal care străbătea podeaua 


tunelului，Tinea ochii închişi. Se căznea să stea perfect 
nemişcat. 

Era înarmat. În pumnul drept, încleştat, strângea o suliță 
scurtă, cu ţepuşe, dar nu-i alunga deloc teama. 

Străbătuse cale lungă, foarte lungă. Urcase mai sus şi 
ajunsese mai departe decât oricare alt cercetaş al Oamenilor de 
multe generaţii încoace. Îşi croise drum cu greu prin Nivelurile 
Periculoase, în care creaturile-vierme îi vânau necontenit pe 
Oameni. O pândise şi-o omorâse pe cartita ucigaşă incandes- 
centă din Tunelurile Mijlocii, care stăteau să se surpe. Şerpuise 
prin zeci de culoare fără hartă şi fără nume, care păreau atât de 
înguste, încât de-abia se putea strecura un om prin ele. 

lar acum pătrunsese până în Tunelurile Străvechi, 
măreţele tuneluri şi coridoare legendare, din care, se povestea, 
ieşiseră Oamenii cu un milion de ani în urmă. Nu era laş. 
îndrăznea să străbată pasaje în care omul nu mai pusese 
piciorul de sute de ani. 

Se temea, dar nu se ruşina. Un bun cercetaş ştie când să 
se teamă. lar Greel era unul foarte bun. Aşa că stătea în linişte 
pe întuneric, strângea sulița în pumn şi se gândea. 

Încetul cu încetul, frica începu să-l părăsească. Prinse 
curaj şi deschise ochii. Apoi îi închise imediat la loc. 

În faţă, tunelul era cuprins de flăcări. 

Nu mai văzuse foc până atunci, deşi auzise de multe ori 
de el în poveşti. Fierbinte. Şi strălucitor, atât de strălucitor, că te 
usturau ochii. Pe aceia care-l priveau îndelung îi păştea orbirea. 

Aşa că rămase cu ochii închişi. Un cercetaş are nevoie de 
ochi. Nu putea lăsa focul din faţa lui să-l orbească. 

Aici în spate, în bezna de după cotitură, ardea chiar foarte 
tare. Te dureau ochii dacă te uitai cum se agaţă flăcările de 
zidurile curbate, dar durerea era suportabilă. 

Mai devreme însă, când văzuse focul prima dată, nu 
acţionase deloc înţelept. Se târâse înainte, cu ochi mijiţi, spre 
cotitura zidului. Atinsese focul de pe piatră. Apoi, ca un prost, se 
uitase dincolo de curbă. 

Şi acum îl usturau ochii. Nu aruncase decât o privire 
înainte de a se răsuci şi de-a se furişa în linişte în locul unde 
zăcea acum. Îi fusese destul. Dincolo de curbă, focul ardea mai 
puternic, mult mai puternic decât şi-ar fi putut el închipui. II 
zărea chiar şi prin ochii închişi, două puncte săltăreţe şi 


dureroase, de o strălucire nemaipomenită. Nu voiau să dispară. 
Focul îi rănise parţial ochii, îşi zise. 

Totuşi, când pusese mâna pe el acolo sus, pe perete, nu 
semănase cu cel din poveşti. Simţise piatra rece şi puţin umedă, 
ca toate pietrele. Focul era fierbinte, spuneau poveştile. Însă cel 
de pe piatră nu-l arsese. 

Atunci nu era foc, hotărî Greel. Ce era, nu ştia. Nu putea 
să fie foc, dacă nu te ardea. 

Se foi uşor pe loc. Cât se poate de încet, întinse braţul în 
beznă şi-l atinse pe H'ssig. 

Fratele-de-spirit se afla la câţiva metri, lângă una dintre 
celelalte bare de metal. II mângâie cu mintea şi-l simţi vibrând 
la atingerea lui. Gândurile şi senzațiile li se amestecară fără 
cuvinte. 

Şi lui îi era frică. Marele şobolan vânător nu avea ochi. 
Simţul mirosului îi era însă mult mai dezvoltat decât al lui, iar în 
tunel plutea un miros straniu. Şi de auzit, tot H'ssig auzea mai 
bine. Cu ajutorul urechilor lui, Greel desluşi din nou zgomotele 
neobişnuite, stârnite de focul care nu era foc. 

Deschise iarăşi ochii. Nu deodată, ci treptat, de data asta. 
Se uită pe sub pleoapele întredeschise. Găurile lăsate de foc în 
privirea lui erau tot acolo, dar mai estompate. lar flacăra mai 
slabă, care se deplasa de-a lungul zidului curbat al tunelului, era 
suportabilă dacă nu se uita direct în ea. 

Totuşi, nu mai putea înainta. Dar nici înapoi nu avea voie 
să se târască. Era cercetaş. Avea o datorie de îndeplinit. 

Intinse din nou braţul spre H'ssig. Şobolanul vânător îl în- 
sotea de la naştere. Nu-l dezamăgise niciodată. N-o să-l 
dezamăgească nici acum. Nu avea ochi care să-l doară, dar 
urechile şi nasul lui îi vor spune lui Greel ceea ce trebuie să ştie 
despre lucrul de după curbă. 

H'ssig mai mult simţi decât auzi ordinul. încet de tot, 
începu să se târască spre foc. 


— O comoară! 

Glasul lui Ciffonetto vibra de admiraţie. Stratul de 
grăsime protectoare de pe faţă nu reuşea să-i ascundă zâmbetul 
larg. 

Von der Stadt arăta neîncrezător. Nu doar chipul, ci tot 
corpul său emana îndoială. Amândoi bărbaţii erau îmbrăcaţi la 


fel, în salopete gri fără nici o formă, ţesute din pânză metalică 
grea. Dar nu puteau fi confundați. Von der Stadt avea abilitatea 
unică de a-şi manifesta îndoiala în timp ce rămânea absolut 
nemişcat. 

Când se mişca sau vorbea, sentimentul răzbătea mai 
puternic. Aşa se întâmpla şi acum. 

— Halal comoară, comentă el, simplu. 

Suficient să-l irite pe Ciffonetto, care se încruntă uşor 
spre tovarăşul său mai bine făcut. 

一 Eu vorbesc serios, îi zise. 

Raza lanternei grele despică întunericul dens şi se 
deplasă în sus şi în jos pe unul dintre stâlpii mâncaţi de rugină 
care se întindeau de pe peron până la tavan. 

一 Uită-te acolo, îl îndemnă. 

Celălalt îl ascultă. Plin de îndoială. 

— Il văd. Unde-i comoara? 

Ciffonetto mişcă în continuare lanterna în sus şi în jos. 

— Asta-i comoara. Tot locul ăsta e o măreaţă descoperire 
istorică. Am ştiut eu că aici trebuie să căutăm. Le-am spus şi lor. 

— Ce-i aşa grozav la un stâlp de oţel? întrebă Von der 
Stadt, măturându-l şi el cu lanterna. 

— Gradul de conservare, răspunse Ciffonetto, apropiindu- 
se. Deasupra solului e numai zgură radioactivă, chiar şi acum. 
Dar aici jos avem nişte artefacte splendide. Ne vor ajuta să ne 
formăm o imagine mult mai clară despre cum arăta vechea 
civilizaţie înaintea dezastrului. 

— Ştim cum arăta vechea civilizaţie înaintea dezastrului. 
Avem benzi, cărţi, filme, de toate. O sumedenie de mărturii. 
Războiul nici măcar n-a ajuns pe Lună. 

— Da, da, însă aici e altceva. E realitate, rosti şi mângâie 
afectuos stâlpul cu degetele înmănuşate. Uită-te la el. 

Von der Stadt veni mai aproape. Zări litere gravate în 
metal. Mai degrabă scrijelite. Nu prea adânc, dar se puteau 
desluşi, deşi mai greu. 

Ciffonetto zâmbi din nou. Celălalt se arătă sceptic. 

— Rodney o iubeşte pe Wanda, citi el, în cele din urmă şi 
scutură din cap. La naiba, Cliff, găseşti rahaturi din astea în 
orice closet public din Luna City. 

Tovarăşul său dădu ochii peste cap. 

— Dacă am găsi cea mai veche pictură rupestră din 


lume, tu tot ai zice că nu-i decât cel mai prost desen al unui 
bivol. 

Urmări conturul literelor cu degetele mâinii libere. 

— Nu pricepi? E vechi. E istorie. E rămăşiţa unei civilizaţii 
şi a unei naţiuni şi a unei planete care au pierit cu aproape 
jumătate de mileniu în urmă. 

Von der Stadt nu replică, dar se manifestă mai departe 
plin de îndoială. Flutură lanterna. 

— Mai sunt din ăştia, dacă aşa ceva cauţi, vorbi el şi fixă 
raza pe un stâlp aflat la câţiva metri distanţă. 

De data asta, Ciffonetto citi inscripţia: 

„Pocăiţi-vă, de nu, o să pieriţi”, rosti şi zâmbi, după ce 
raza lanternei lui se încrucişă cu a camaradului său. Cuvintele 
profetului, scrise pe zidurile metroului, adăugă încet, chicotind. 

一 Halal profet, se încruntă Von der Stadt. Cred c-au avut 
o religie tare sucită. 

一 Hristoase! N-o lua şi tu întocmai. Era un citat. Un poet 
de la mijlocul secolului al douăzecilea, pe nume Simon. A scris 
vorbele astea numai cu cincizeci de ani înaintea dezastrului. 

Von der Stadt nu se arătă interesat. Se îndepărtă 
nerăbdător, plimbând neglijent lanterna printre ruinele negre ca 
smoala din vechea staţie de metrou. 

— E zăpuşeală aici, se plânse. 

— Sus e şi mai şi, spuse tovarăşul lui, deja pierdut în 
lectura altei inscripţii. 

— Dar nu-i aceeaşi, veni riposta. 

Ciffonetto nu catadicsi să-i răspundă. 

— E cea mai mare descoperire a expediției, zise el într- 
un sfârşit, ridicând privirea de pe inscripţie. Trebuie să facem 
fotografii. Şi să-i aducem şi pe ceilalţi. Ne pierdem vremea la 
suprafaţă. 

一 Si-o să găsim mai multe aici? se auzi întrebarea, plină 
de îndoială, desigur. 

Confirmă dând din cap. 

— Păi eu ce tot spun? Suprafaţa e acoperită cu gips. E 
încă un iad radioactiv acolo sus, după atâtea secole. Dacă a 
supravieţuit ceva, a supravieţuit sub pământ. Acolo trebuie să 
căutăm. Ar trebui să ne despărţim şi să explorăm tot sistemul 
de tuneluri, grăi şi mişcă braţul într-un gest cuprinzător. 

— Tu şi cu Nagel v-aţi tot certat pe seama expediției. Tot 


drumul de la Luna City. Se vede că nu prea ţi-a priit. 

— Doctorul e un prost, zise Ciffonetto precaut. 

— Nu cred. Sunt soldat, nu om de ştiinţă, dar i-am 
ascultat părerea şi mi se pare logică. Toate lucrurile de aici, de 
jos, sunt nemaipomenite, dar nu aşa ceva caută el. Nu după ele 
a fost trimisă expediţia pe Pământ. 

— Ştiu, ştiu, caută urme de viaţă. Viaţă umană, mai ales. 
Aşa că trimite fluturaşi în fiecare zi, tot mai departe. Şi până 
acum nu s-a ales decât cu câteva specii de insecte şi o mână de 
păsări mutante. 

Von der Stadt scutură din umeri. 

— Dacă s-ar uita aici, ar găsi ce caută, continuă celălalt. 
Nu-şi dă seama cât de adânc săpau oraşele înainte de război. Pe 
sub picioarele noastre trec kilometri întregi de tuneluri. Nivel 
după nivel. Acolo ar trebui să fie supraviețuitorii, dacă mai 
trăieşte vreunul. 

— Tu ce crezi? 

— Păi, după război, singurii care ar fi scăpat cu viaţă ar fi 
fost cei din adăposturile de la mare adâncime. Sau cei din 
tunelurile de sub oraşe. Radioactivitatea i-ar fi împiedicat să 
iasă la suprafaţă ani de zile. La naiba, nici acum nu găseşti 
nimic interesant deasupra. Ar fi fost prinşi în capcană acolo jos. 
S-ar fi adaptat. După câteva generaţii, nici n-ar mai fi vrut să 
urce. 

Dar Von der Stadt nu-i mai dădea atenţie şi nici nu-l mai 
asculta. Se deplasase până la marginea peronului şi acum se 
holba la şine. Stătu aşa un minut, două, apoi luă o hotărâre. 
Indesă lanterna la curea şi începu să coboare. 

— Hai, spuse el. Să-i căutăm pe supraviețuitorii ăştia ai 
tăi. 


H'ssig avansă lipit de bara de metal. Îl ajuta să se 
ascundă şi ţinea focul la distanţă, aşa că se mişca într-un spaţiu 
îngust şi aproape întunecat. Strângând în braţe bara cu toată 
puterea, se târî fără zgomot de-a lungul curbei, apoi se opri. 

Greel explora cu ajutorul lui: cerceta cu urechile lui şi mi- 
rosea cu nasul lui de şobolan. Focul vorbea. 

Adulmecă două mirosuri, asemănătoare, dar nu identice. 
Şi distinse două glasuri. Ca şi cum ar fi fost două focuri. 
Obiectele strălucitoare care-i arseseră ochii erau un fel de fiinţe. 


Ascultă. Sunetele percepute atât de clar erau cuvinte. Un 
soi de limbă. Era sigur. Ştia să facă diferenţa între răcnetele şi 
mârâitul animalelor şi tiparele vorbirii articulate. 

Creaturile de foc glăsuiau într-o limbă necunoscută. 
Sunetele nu însemnau pentru el nici cât pentru H'ssig, care i le 
transmitea. 

Se concentră asupra mirosului. Era nou, nu-l mai simţise 
altădată. Parcă aducea cu cel de om, deşi n-avea cum, îşi zise. 
Un miros asemănător. Şi cuvinte. Oare creaturile de foc să fie 
oameni? Ar însemna să fie foarte deosebite de Oameni. Dar 
poveştile pomeneau de cei din vremuri de odinioară, cu puteri şi 
forme ciudate. Nu cumva sunt creaturile astea aşa ceva? Aici, în 
Tunelurile Străvechi, unde legendele spuneau că Bătrânii îi 
creaseră pe Oameni, trăiau asemenea fiinţe? 

Da. 

Începu să se foiască. Se mişcă încet, ridicându-se în 
poziţia ghemuit ca să privească prin ochii întredeschişi curba din 
faţă. Un pocnet înfundat îl întoarse pe H'ssig la loc sigur din 
tunelul înspăimântător aflat dincolo de ea. 

Nu exista decât o singură cale prin care să poată afla, îşi 
zise Greel. Tremurând, porni să exploreze precaut cu mintea. 


Von der Stadt se adaptase la gravitația Pământului mult 
mai rapid decât Ciffonetto. Ajunse repede pe fundul tunelului şi 
aşteptă nerăbdător să coboare şi camaradul lui de pe peron. 

Acesta sări ultimii câţiva zeci de centimetri şi ateriză cu o 
bufnitură. Cercetă peronul cu priviri îngrijorate. 

— Sper că mai pot să urc înapoi, spuse el. 

一 Tu ai vrut să explorezi toate tunelurile, veni răspunsul, 
însoţit de o ridicătură din umeri. 

— Da, admise, luându-şi ochii de la peron, ca să 
privească de jur împrejur. Şi încă mai vreau. Aici, în tunelurile 
astea, se află răspunsurile pe care le căutăm. 

— Sau aşa afirmă teoria ta. 

Von der Stadt se uită în ambele direcţii, alese una la 
întâmplare şi porni înainte, luminându-şi paşii cu lanterna. 
Ciffonetto veni imediat în spatele lui. 

Intrară într-un tunel lung, drept şi pustiu. 

— Spune-mi, rosti Von de Stadt dintr-odată, în timp ce 
mergeau, să zicem că supraviețuitorii tăi au apucat sfârşitul 


războiului ascunşi în adăposturi. N-ar fi fost obligaţi să iasă la 
suprafaţă în cele din urmă? Vreau să spun, cum ar putea cineva 
să trăiască aici? întrebă şi se uită în jur cu dezgust evident. 

— Ai luat lecţii de la Nagel? se răţoi tovarăşul lui. Am 
auzit întrebarea de atâtea ori, că mi s-a acrit de ea. Recunosc că 
ar fi greu să trăieşti aici, dar nu imposibil. La început, ar avea 
acces la cantităţi mari de hrană conservată. Multă mâncare se 
păstra în subsoluri. Ajungeai la ea prin tuneluri. Mai târziu, 
puteau să-şi cultive hrana. Există plante care cresc fără lumină. 
Şi, pe lângă ele, insecte şi animale plicticoase, îmi închipui. 

— Un regim pe bază de gângănii şi ciuperci. Nu mi se 
pare prea sănătos. 

Cel interpelat se opri brusc, fără a catadicsi să 
comenteze. 

—  Uită-te acolo, zise, arătând cu lanterna. 

Lumina tresăltă pe o spărtură zimţată din zidul tunelului. 
Parcă sfărâmase cineva piatra cu multă vreme în urmă. 

Von der Stadt lumină şi el zona ca să se vadă mai bine. 
Din spărtură cobora un culoar. Agitat, Ciffonetto se îndreptă 
spre el. 

— Ce naiba mai zici de asta? întrebă el, rânjind şi vârî 
capul şi lanterna în pasajul primitiv, dar le scoase repede. Nu-i 
nimic pe-aici. Se închide după câţiva metri. Totuşi, îmi confirmă 
spusele. 

Celălalt se arătă oarecum tulburat. Mâna liberă îi alunecă 
spre pistolul din tocul lateral. 

— Nu ştiu, rosti el. 

— Nu, nu ştii, continuă celălalt triumfător. Nici Nagel nu 
ştie. Aici jos au locuit oameni. Poate încă mai locuiesc. Trebuie 
să organizăm o explorare mai serioasă a întregului sistem 
subteran. 

Se întrerupse, amintindu-şi de argumentul tovarăşului său 
din urmă cu câteva clipe. 

— Cât priveşte gângăniile şi ciupercile tale, oamenii se 
pot obişnui să mănânce multe lucruri. Se adaptează. Dacă au 
reuşit să supravieţuiască războiului - şi culoarul ăsta dovedeşte 
că au reuşit -, atunci au supravieţuit şi urmărilor lui, fac pariu. 

— Poate. Nu pricep de ce eşti aşa de nerăbdător să 
descoperi supraviețuitori. Vreau să zic, expediţia e importantă şi 
măreaţă şi toate cele. Trebuie să reluăm zborurile în cosmos, iar 


locul acesta e numai bun ca să ne testam echipamentul. Și 
presupun că savanții tăi vor lua cu ei nişte exponate reuşite 
pentru muzee. Dar oameni? Ce altceva ne-a adus Pământul, în 
afară de Marea Foamete? 

Primi un zâmbet îngăduitor. 

— Tocmai din cauza Marii Foamete vrem să-i găsim 
acum pe oameni. 

Făcu o pauză. 

— Acum avem destule cu care să-l atragem pe Nagel. 
Hai să ne întoarcem, spuse şi porni în direcţia din care veniseră, 
apoi continuă. Marea Foamete a fost o consecinţă inevitabilă a 
războiului de pe Pământ. Când n-au mai sosit provizii, a dispărut 
orice posibilitate de a-i ţine pe toţi în viaţă pe colonia lunară. 
Nouăzeci la sută au murit de foame. Luna ar fi putut deveni 
autonomă, dar numai dacă avea o populaţie foarte scăzută. Asta 
s-a întâmplat. Populaţia s-a adaptat. Dar noi am reciclat aerul şi 
apa şi am cultivat hrană în rezervoare hidroponice. Ne-am 
luptat, am supravieţuit. Şi am început să reconstruim. Dar am şi 
pierdut mult. Prea mulţi oameni au murit. Fondul nostru genetic 
era foarte redus şi nu prea divers. Colonia n-a avut diversitate 
rasială nici la începuturi. Asta nu ne-a ajutat. De fapt, populaţia 
a continuat să scadă multă vreme după ce am beneficiat de 
resursele necesare pentru a susţine mai mulţi indivizi. Ideea 
consangvinizării n-a mers. Acum, numărul locuitorilor creşte din 
nou, dar încet. Stagnăm. Ne-a luat aproape cinci secole să 
reluăm călătoriile spaţiale. Şi încă n-am reprodus multe dintre 
lucrurile existente pe Pământ înaintea dezastrului. Von der Stadt 
se încruntă. 

„Stagnăm” e un cuvânt cam aspru, remarcă el. Eu 
cred că ne-am descurcat foarte bine. 

Ciffonetto ignoră comentariul fluturând din lanternă. 

— Foarte bine, dar nu destul de bine. Nu ne ducem 
nicăieri. Am făcut al naibii de puţine schimbări şi nici prea multe 
idei noi nu ne-au venit. Avem nevoie de perspective proaspete, 
de rezerve genetice proaspete. Avem nevoie de stimulare prin 
contactul cu o cultură străină. Supraviețuitorii ne-ar oferi aşa 
ceva. Prin câte a trecut Pământul, şi ei trebuie să se fi schimbat 
cumva. In plus, ei ar fi dovada că viaţa umană mai poate lua 
avânt aici. E un aspect crucial, dacă vrem să stabilim o colonie. 

Adăugă ultima idee mai mult ca un gând întârziat, dar 


Von der Stadt o aprobă. Înclină afirmativ din cap cu o figură 
gravă. 

Ajunseseră din nou la staţie. Ciffonetto porni direct spre 
peron. 

— Hai să ne întoarcem la bază. De-abia aştept să văd 
cum îi cade faţa lui Nagel când îi spun ce-am descoperit. 


Erau oameni. 

Greel era aproape convins. Aveau o structură curioasă a 
minţii, dar era umană. Îi plăcea să sondeze mintea altora. 
Cunoştea senzaţia aspră, vagă a minţii de animal, umbrele ob- 
scene care alcătuiau gândurile creaturilor-vierme. Şi cunoştea 
minţile oamenilor. 

Asta erau. 

Straniu, totuşi. Minţile se împreunează într-o adevărată 
comunicare numai cu un frate-de-spirit. Dar întotdeauna există 
o comuniune între ele. Întunecată şi de nepătruns, plină de nori, 
arome, izuri şi sentimente. Dar o comuniune. 

Acum, nu avu loc nici o comuniune. Mintea lui comunica 
parcă cu un animal inferior. Nu percepea nici o reacţie. Oamenii 
şi fraţii-de-spirit îi răspundeau; animalele, nu. 

Aceşti oameni nu-i răspundeau. Aceşti oameni-foc ciudaţi 
aveau minţi paralizate şi schiloade. 

În bezna din tunel, Greel se ridică din poziţia ghemuit. 
Focul dispăruse brusc de pe zid. Oamenii plecau, se depărtau de 
el în josul tunelului. Focul se depărta odată cu ei. 

Avansă prudent, cu H'ssig alături şi cu sulița în mână. 
Minţile nu se puteau împreuna la distanţe prea mari. Trebuia să 
le ţină aproape. Trebuia să afle mai multe. Era cercetaş. Avea o 
datorie de îndeplinit. 

Mintea lui se furişă afară încă o dată, să simtă parfumul 
altora. Trebuia să fie sigur. 

Gândurile lor fremătau în jurul lui haotic, într-un vârtej 
străpuns de dâre luminoase şi sentimente şi idei săltăreţe, pe 
jumătate vizibile. Prinse câte ceva. Recunoscu ceva. Apoi îi veni 
o idee. 

Gustă prelung şi adânc din minţile lor şi învăţă din ele. 
Dar parcă tot cu mintea unui animal se împreuna. Nu era 
perceput. Nu obținea nici o reacţie. 

Ei se depărtau mereu, gândurile li se disipau, iar 


impreunarea mintilor devenea tot mai dificilă. Greel avansă. 
Şovăi când ajunse la curbă. Dar ştia că trebuie să continue. Era 
cercetaş. 

Se lăsă la pământ, miji ochii şi se deplasă de-a lungul 
curbei în patru labe. 

Când trecu de ea, se opri cu răsuflarea tăiată. Se afla într- 
un coridor larg, o peşteră imensă cu tavan boltit şi pilaştri uriaşi, 
înalţi până la cer. Pasajul sclipea de lumină, o lumină bizară, 
agresivă, atotstăpânitoare. 

Era un loc de legendă. Coridorul Bătrânilor. Acesta trebuia 
să fie. Nu mai văzuse niciodată o încăpere atât de mare. Dintre 
toţi Oamenii, el se aventurase cel mai departe şi urcase cel mai 
sus. Nu se vedeau oamenii, dar focul lor dansa la gura tunelului 
din capătul celălalt al coridorului. Intens, dar suportabil. 
Dispăruseră după altă cotitură. Işi dădu seama că se uita numai 
la reflexia slabă a focului. Câtă vreme nu se uita direct la el, era 
în siguranţă. 

Pătrunse în coridor, cercetaşul din el strigându-i să 
escaladeze zidul şi să cerceteze încăperea de deasupra, din care 
se înălţau pilaştri. Nu. Oamenii-foc erau mai importanţi. lar în 
coridor se putea întoarce altă dată. 

H'ssig se frecă de piciorul lui. Cobori braţul şi mângâie 
liniştitor blana moale a şobolanului. Fratele-de-spirit îi simţea 
zbaterea gândurilor. 

Oameni, da, era convins. Şi află mai multe. Gândurile lor 
nu erau ale acestora, dar erau gânduri umane şi pe unele chiar 
le înţelegea. Unul dintre ei ardea, ardea să găsească alţi 
oameni. li caută pe Oameni, îşi zise Greel. 

Acest lucru îl ştia. Era cercetaş şi putea pătrunde în 
mintea altora. Nu făcea greşeli. Dar ce anume trebuia să facă - 
asta nu ştia. 

li căutau pe Oameni. Poate era un lucru bun. Când se 
gândise prima oară la el, vibrase de bucurie. Oamenii-foc 
semănau cu Bătrânii din legende. Dacă îi căutau pe Oameni, 
atunci îi va conduce la ei. O să fie răsplătit regeşte, o să fie 
slăvit, iar poveştile o să-i ducă numele din generaţie în 
generaţie. 

Mai mult decât atât, era datoria lui. De la ultimele 
generaţii încoace, lucrurile nu prea mergeau bine pentru 
Oameni. Vremea binelui se încheiase odată cu sosirea 


creaturilor-vierme, care-i goniseră dintr-un tunel într-altul. Şi 
acum, sub picioarele lui, se mai dădeau lupte în Nivelurile 
Periculoase şi în tunelurile Oamenilor. 

lar Greel ştia că pierdeau. 

Încet. Dar sigur. Creaturile-vierme erau noi pentru ei. Mai 
mult decât animale, dar mai puţin, mult mai puţin decât oameni. 
Nu aveau nevoie de tuneluri. Pândeau chiar şi prin pământ şi nu 
erau nicăieri în siguranţă. 

Oamenii ripostau. Cei care pătrundeau în mintea altora 
simțeau  creaturile-vierme pe care suliţele le ucideau, iar 
şobolanii le sfâşiau în bucățele. Dar creaturile-vierme fugeau 
întotdeauna înapoi în pământ. Şi erau multe, multe, iar ei foarte 
puţini. 

Însă aceşti oameni noi, aceşti oameni-foc, puteau 
schimba rezultatul războiului. Legendele spuneau că Bătrânii 
luptaseră folosind focul şi arme neştiute, iar aceştia trăiau în 
foc. Ar putea veni în ajutorul Oamenilor. Le-ar putea da arme 
puternice ca să alunge creaturile-vierme în bezna din care au 
venit. 

Dar. 

Dar aceştia nu erau chiar oameni. Aveau minţile 
paralizate, iar gândurile lor, în cea mai mare parte, îi erau 
străine. Nu prindea decât frânturi din ele. Nu le putea cunoaşte 
la fel ca pe ale Oamenilor, când îşi împreunau minţile. 

l-ar putea conduce la ei. Ştia drumul. Înapoi şi în jos, o co- 
titură aici, încă una dincolo. Prin Tunelurile din Mijloc şi prin 
Nivelurile Periculoase. 

Dar dacă-i conducea şi pe urmă se dovedeau duşmani? 
Dacă se întorceau împotriva Oamenilor cu focul lor? Se temea 
de ce-ar putea face. 

Fără el, nu-i vor găsi niciodată, era convins. Numai el, din 
atâtea generaţii, ajunsese atât de departe. Şi numai furişându- 
se şi pătrunzând în alte minţi şi cu H'ssig alături. Ei n-ar fi găsit 
niciodată drumurile pe care venise el, tunelurile acelea şer- 
puitoare care duceau adânc, adânc în pământ. 

Aşa că erau în siguranţă dacă el nu făcea nimic, dar 
atunci crea-turile-vierme ar câştiga, în cele din urmă. Ar dura, 
poate, generaţii la rând. Şi n-ar rezista. 

Trebuia să ia o hotărâre. Nici unul dintre cei care pătrun- 
deau în mintea altora nu putea străbate nici măcar o mică parte 


din distanţa care-l separa pe el de tunelurile Oamenilor. El 
singur trebuia să hotărască. 

Şi va trebui să hotărască repede. Pentru că, îşi dădu 
seama îngrozit, oamenii-foc se întorceau. Le percepea gândurile 
stranii tot mai puternic, iar lumina din coridor se intensifica. 

Şovăi, apoi porni încet înapoi către tunelul din care 
venise. 


— Stai puţin, spuse Von der Stadt când tovarăşul lui 
urcase deja un sfert de zid. Hai să vedem ce e şi în direcţia 
opusă. 

Ciffonetto întoarse capul stângaci să-l privească, renunţă 
când văzu că nu poate, apoi sări jos. Păru nemulţumit. 

— Ar trebui să ne întoarcem. Am văzut destul. 

— Tu ai vrut să explorăm şi locul ăsta de aici, îi răspunse 
celălalt scuturând din umeri. Aşa că hai să facem o treabă ca 
lumea. Poate că nu ne mai despart decât câţiva metri de încă 
una dintre descoperirile tale măreţe. 

— Bine, acceptă Ciffonetto, scoţându-şi lanterna din 
curea, unde o vârâse când încercase să se urce pe zid. Poate ai 
dreptate. Ar fi trist să-l aducem pe Nagel aici şi să dea el peste 
ceva ce nouă ne-a scăpat. 

Von der Stadt îl aprobă din cap. Razele lanternelor se 
împletiră şi cei doi porniră repede către gura adâncă şi 
întunecoasă a tunelului. 


Se apropiau. Frica şi nehotărârea i se învălmăşeau printre 
gânduri. Se lipi de zid. Se dădu înapoi, repede şi fără zgomot. 
Trebuie să stea departe de foc până hotărăşte ce să facă. 

Insă după primul colţ, tunelul se întindea lung şi drept. 
Greel se mişcă repede. Dar nu destul de repede. Şi, imprudent, 
avu ochii larg deschişi când focul apăru dintr-odată, izbitor. 

Il usturau ochii. Chiţăi de durere şi se azvarli la pământ. 
Focul nu voia să plece. Il vedea cum dansează, schimbând 
înspăimântător culorile, chiar prin pleoapele lăsate. 

Se forţă să se controleze. Se afla încă la distanţă de ei. 
Avea încă arma. Intinse mâna spre H'ssig, lângă el. Şobolanul 
fără ochi îl va ajuta din nou să vadă. 

Cu ochii tot închişi, începu să se târască înapoi, departe 
de foc. H'ssig rămase pe loc. 


一 Ce naiba a fost asta? 

Intrebarea şoptită a lui Von der Stadt atârnă în aer o 
clipă. 

Împietri chiar pe locul în care cotise. Lângă el, Ciffonetto 
înţepenise şi el la auzul zgomotului. Omul de ştiinţă păru 
nedumerit. 

— Nu ştiu. Ceva... ciudat. Mi s-a părut că-i un animal care 
suferă. Un fel de țipăt. Dar parcă cine ţipa se străduia să nu fie 
auzit. 

Plimbă lanterna încolo şi încoace, desenând fâşii de 
lumină pe catifeaua întunericului, dar nu zări nimic. Von der 
Stadt o îndreptă pe a lui drept în faţă, fără să se mişte. 

— Nu-mi place, zise el, cuprins de îndoială. S-o fi găsind 
cineva acolo, jos, dar nu înseamnă că e şi prietenos. 

Mută lanterna în stânga şi scoase pistolul. 

— Hai să vedem, adăugă el. 

Ciffonetto se încruntă, dar nu mai zise nimic. Îşi văzură de 
drum mai departe. 


Erau mari şi se mişcau repede. Copleşit de disperare, 
Greel îşi dădu seama că-l vor prinde. Hotărâseră deja în locul lui. 

Dar poate că aşa trebuia să se întâmple. Erau oameni. 
Asemenea Bătrânilor. li vor ajuta pe Oameni în lupta împotriva 
creaturilor-vierme. Va începe o nouă eră. Vremea fricii va trece. 
Groaza se va stinge. Gloria străveche de care vorbesc poveştile 
se va întoarce şi Oamenii vor construi, încă o dată, culoare largi 
şi tuneluri solide. 

Da. Hotărâseră în locul lui, dar luaseră hotărârea cea 
bună. Singura. Omul trebuie să se întâlnească cu omul şi 
amândoi vor ţine piept creaturilor-vierme. 

Ţinu ochii închişi, dar se ridică în picioare. 

Şi începu să vorbească. 


Se opriră din nou, cu picioarele în aer. De data asta nu 
mai auziră un țipăt înăbuşit, ci un sunet moale, un fel de şuierat, 
prea clar să-l confunde cu altceva. 

Cele două lanterne fluturară în toate părţile preţ de 
câteva secunde. Una dintre ele înţepeni. Cealaltă şovăi, apoi 
împietri şi ea. 


Împreună, dădură la iveală un iaz luminos la capătul 
îndepărtat al tunelului. Şi în mijlocul lui stătea... ce? 

— Dumnezeule, vorbi Von der Stadt. Cliff, spune-mi 
repede ce e, înainte să trag. 

— Nu trage. Nu se mişcă. 

— Dar... ce e? 

— Nu ştiu. 

Glasul savantului tremură straniu, nesigur. 

Fiinţa din iazul de lumină era scundă, nu cu mult peste un 
metru. Scundă şi dezgustătoare. Aducea vag cu un om, dar avea 
membre disproportionate, mâini şi picioare strâmbe, groteşti. lar 
pielea, pielea avea un aspect scârbos, de larvă. 

Cel mai urât era însă capul. Mare, mult prea mare faţă de 
corp, cu toate acestea, nasul şi gura de-abia se ghiceau. Parcă 
nu avea decât ochi. Doi ochi mari, imenşi, hidoşi, ascunşi acum 
sub pleoapele de piele albă ca moartea. 

Von der Stadt înmărmurise, dar pe Ciffonetto înfăţişarea 
creaturii îl zgudui. Totuşi el vorbi cel dintâi: 

— Priveşte, rosti cu glas încet. Uită-te în palma ei. Cred... 
cred că-i o unealtă. 

Tăcere. Lungă, apăsătoare. Apoi din nou vocea lui Ciffo- 
netto, răguşită: 

— Cred că e un om. 


Greel ardea. 

Îl atacase focul. Ochii îl dureau şi închişi. Ştia ce oroare îl 
pândea dacă i-ar fi deschis. Îl atacase focul. Pielea îl gâdila şi-l 
durea. Din ce în ce mai tare. 

Totuşi, rămase neclintit. Era cercetaş. Avea o datorie de 
îndeplinit. Răbdă, în timp ce mintea lui se împreuna cu a celor 
doi. 

Şi acolo, în mintea lor, descoperi teama, dar o teamă con- 
trolată, îşi văzu propria imagine prin ochii lor, distorsionată, 
înceţoşată. Gustă groaza şi repulsia care se războiau într-unul 
dintre ei. Şi repulsia pură care-l tulbura pe celălalt. 

Se înfurie, dar se stăpâni. Trebuie să ajungă la ei. Trebuie 
să-i conducă la Oameni. Erau orbi şi schilodiţi şi nu-şi puteau 
înfrâna sentimentele, dar dacă ar înţelege, ar ajuta. Da. 

Nu se clinti. Aşteptă. Îl ustura pielea, dar aşteptă. 


一 Aia, vorbi Von der Stadt. Chestia aia e un om? 

Ciffonetto dădu afirmativ din cap. 

— Trebuie să fie. Are unelte. A vorbit. 

Avu o scurtă ezitare. 

— Dar... Doamne, nu mi-am închipuit niciodată aşa ceva. 
Tunelurile. Bezna. De sute de ani, numai beznă. Nu mi-ar fi 
trecut prin cap. Atâta evoluţie în aşa de puţin timp. 

— Un om? îşi exprimă Von der Stadt iarăşi îndoiala. Eşti 
nebun. Nici un om nu poate ajunge aşa. 

Celălalt nici nu-l auzi. 

— Ar fi trebuit să-mi dau seama, bolborosi. Ar fi trebuit 
să bănuiesc. Radiațiile, bineînţeles. Accelerează mutaţiile. 
Durată de viaţă mai scurtă, probabil. Ai avut dreptate. Oamenii 
nu pot trăi cu gângănii şi ciuperci. Nu oamenii ca noi. Aşa că s- 
au adaptat. S-au adaptat la întuneric şi la tuneluri. A... tresări. 
Ochii, continuă el, apoi stinse lanterna şi pereţii parcă se 
înclinară spre ei. Probabil că sunt sensibili. Îi facem rău. Abate-ţi 
lanterna. 

Tovarăşul lui îi aruncă o privire piezişă. 

— E destul de întuneric şi aşa. 

Dar îl ascultă. Raza de lumină îşi schimbă direcţia. 

— Istorie, spuse Ciffonetto. Un moment care va dăinui 
prin... 

Nu apucă să-şi termine propoziţia. Von der Stadt era ten- 
sionat, cu nervii la limită. Când mută lanterna de pe fiinţa din 
tunel, surprinse o mişcare scurtă prin întuneric. O deplasă 
înainte şi înapoi, văzu din nou mişcarea şi fixă raza pe şine. 

Anterior, fusese gata să tragă, dar ezitase, pentru că 
fiinţa care aducea a om stătuse nemişcată, dubioasă. 

Aceasta de acum nu stătea pe loc. Chiţăia şi mişuna. ŞI 
nici nu era necunoscută. 

De data asta, nu mai ezită. 

Se auzi un răcnet, urmă o licărire. Apoi încă una. 

— L-am nimerit. Un afurisit de şobolan. 


Şi Greel ţipă. 

După usturimea insuportabilă, urmase o clipă de uşurare. 
Dar numai una. Pe urmă, brusc, îl cotropi suferinţa. Val după val 
după val. Îl răvăşi, îi strivi gândurile despre oamenii-foc, le strivi 
teama din mintea lui, îi strivi mânia. 


H'ssig era mort. Fratele-de-spirit murise. 

Oamenii-foc îl omorâseră. 

Urla de furie amestecată cu durere. Tasni în faţă şi ridică 
sulița. 

Deschise ochii. O scânteiere scurtă, apoi iarăşi durere şi 
orbire. 

Dar scânteierea îi fu de ajuns. Lovi. O dată şi încă o dată. 
Sălbatic, turbat, lovitură după lovitură, înţepătură după 
înţepătură. 

Pe urmă, din nou, universul se înroşi de durere şi auzi a 
doua oară zgomotul care adusese moartea lui H'ssig. Se pomeni 
trântit la pământ şi deschise ochii. Foc, era foc peste tot. 

Dar nu ţinu mult. Numai puţin. Imediat lumea se întunecă 
la loc pentru Greel al Oamenilor. 


Pistolul încă fumega. Mâna tot nu se mişca. Dar Von der 
Stadt, cu gura căscată, se holba când la creatura care explodase 
în tunel, când la sângele care i se scurgea pe uniformă. 

După aceea scăpă arma şi-şi duse mâinile în jurul 
stomacului, în jurul rănilor. Ridică degetele pline de sânge şi se 
uită mirat la ele, apoi la Ciffonetto. 

—  Şobolanul, îi spuse cu durere în voce. N-am făcut 
decât să împuşc un şobolan. Urmărea creatura. De ce, Cliff... 

Se prăbuşi. Căzu cu un bufnet. Lanterna clipi de câteva 
ori şi se stinse. 

Bâjbâială prelungă în beznă. În cele din urmă, lanterna 
celuilalt se aprinse şi savantul, palid ca moartea, îngenunche 
lângă tovarăşul său. 

— Von, rosti el, scuturându-l de uniformă. Eşti teafăr? 
Rupse materialul şi văzu carnea sfâşiată. 

— Nici măcar nu l-am văzut venind, bolborosea Von der 
Stadt. Am abătut lanterna, cum mi-ai zis. De ce? N-aveam de 
gând să-l împuşc. Nu dacă era om. Am împuşcat un şobolan. Un 
nenorocit de şobolan. Il urmărea. 

Paralizat, Ciffonetto înclină afirmativ din cap. 

— N-a fost vina ta. Probabil că l-ai speriat. Dar acum ai 
nevoie de îngrijire. Te-a rănit grav. Crezi că poţi să ajungi până 
în tabără? 

Nu mai aşteptă răspunsul. Vâri braţul sub al lui, îl ridică în 
picioare şi începu să-l care în jos prin tunel, rugându-se să 


ajungă la peron. 

— N-am făcut decât să împuşc un şobolan, repeta 
întruna Von der Stadt, cu glas uluit. 

— Nu te îngrijora. N-are importanţă. O să găsim alţi 
oameni. O să scotocim în tot sistemul metroului dacă va fi 
nevoie. O să-i găsim. 

— Numai un şobolan. Numai un şobolan. 

Ajunseră pe peron. Il lăsă la pământ. 

一 Nu pot să urc şi să te car şi pe tine. Va trebui să te las 
aici. Mă duc după ajutor. 

Se îndreptă de spate şi-şi agăţă lanterna de curea. 

— Numai un şobolan, repetă Von der Stadt. 

—  Calmează-te. Chiar dacă n-o să-i găsim, n-am pierdut 
nimic. Sunt, evident, nişte suboameni. Poate au fost ca noi, 
cândva. Dar acum nu mai sunt. Au degenerat. Oricum, n-am 
avea ce învăţa de la ei. 

Dar celălalt nu mai asculta şi nu mai auzea nimic. Stătea 
pur şi simplu proptit de perete, cu braţele strânse în jurul 
stomacului, simțind cum i se scurge sângele printre degete, 
bolborosind la nesfârşit aceleaşi cuvinte. 

Ciffonetto se întoarse cu faţa la perete. Câţiva metri, 
până la peron, apoi liftul vechi şi ruginit, ruinele din subsol şi 
lumina zilei. Trebuia să se grăbească. Von der Stadt nu avea să 
reziste mult. 

Apucă piatra, se trase în sus şi se agăţă de zid disperat, 
cu mâna liberă pipăind după un punct de sprijin. Incă un efort, 
mai sus. 

Aproape că ajunse, aproape că atinse peronul, când 
muşchii lui de creatură lunară, flasci, cedară. Un spasm brusc şi 
mâna îi alunecă. Cealaltă nu reuşi să-i susţină greutatea. 

Căzu. Pe lanternă. 

Întunericul nu era cel cu care se obişnuise, ci mai dens, 
mai de nepătruns. Işi stăpâni urletul. 

Când încercă să se ridice, îi dădu drumul. Nu numai 
lanterna se sparse în căzătură. 

Ecoul urletului răsună repetat în tunelul lung şi negru, pe 
care nu-l vedea. Trecu multă vreme până se stinse. Când, în 
cele din urmă, nu-l mai auzi, urlă încă o dată. Şi încă o dată. 

Într-un sfârşit, răguşit, se opri. 

— Von, întrebă el, Von, mă auzi? 


Nu primi nici un răspuns. Repetă întrebarea. Să 
vorbească. Trebuie să vorbească întruna, ca să nu-şi piardă 
minţile. În bezna din jur, ghici mişcări uşoare la câţiva metri de 
el. 

Von der Stadt chicoti, cu mintea rătăcită în capătul 
celălalt al infinitului. 

— N-a fost decât un şobolan. Un şobolan. 

Tăcere. Apoi glasul moale al lui Ciffonetto: 

— Da, Von, da. 

— N-a fost decât un şobolan. 

— N-a fost decât un şobolan. 

— N-a fost decât un şobolan. 


SFÂRŞIT 


